Ondersoek glo na Eureka en sy kubuskoning gedoen  Adriaan Nieuwoudt. Foto: Facebook Adriaan Nieuwoudt, voormalige kubuskoning van Garies in die Noord-Kaap, se Eureka Beweging word weer eens druk bespreek deur die mense wat aandele gekoop het in sy nedersetting wat “slegs blankes” toelaat om daar te woon. Dit volg nadat ŉ boodskap versprei is waarin beweer word dat ŉ ondersoek oor Eureka en Nieuwoudt se sake gedoen is. Die verslag beslaan glo derduisende bladsye en meer as R165 miljoen is betrokke. “Die Valke kan nou met die ondersoek voortgaan en vervolg soos nodig,” sê die skrywer van die boodskap, ene Johan Gräbe. Volgens die boodskap is die opdrag vir die ondersoek deur adv. Carlo Viljoen gegee wat voorheen vir vier maande die besturende direkteur van die Eureka-maatskappy was. Gräbe vra verder dat aandeelhouers met ŉ lid van die Valke, ao. Du Raan in Upington in verbinding tree indien hulle geld in Eureka verloor het. Du Raan wou by navraag geen inligting aan Maroela Media verstrek nie. Nieuwoudt, oftewel Oom Adriaan soos feitlik al die aandeelhouers na hom verwys, is die amptelike koördineerder van die Eureka-projek wat as ŉ sekuriteitsdorp beskryf word waar mense kan aftree, leef en werk, met hul eie skole en winkels, en mediese sorg in Afrikaans kan geniet. Nieuwoudt het aan Maroela Media gesê Viljoen én Gräbe is reeds op 29 Februarie ná ŉ eenparige besluit deur die maatskappy se direksie “oneervol” ontslaan. “Die twee het geen finansiële belange by Eureka nie. Eureka Beperk is ŉ beslote maatskappy met meer as 8 000 aandeelhouers wat slegs een begeerte en een doel het. Ons wil vir ons mense ŉ veilige hawe skep en ongelukkig is daar nie plek vir mense met verskuilde agendas nie,” aldus Nieuwoudt. Hy beskuldig Gräbe daarvan dat hy reeds drie keer Eureka se databasis onregmatig gebruik het om homself finansieel te bevoordeel en sê Viljoen is van al Eureka se Facebook-groepe verwyder. Viljoen ontken egter dat hy ontslaan is. Hy het sy bedankingsbrief gedateer 13 Januarie 2020 aan Maroela Media gestuur en sê hy het sowat 150 briewe van ontevrede aandeelhouers ontvang in sy kort tydperk as besturende direkteur. Hy het ook vasgestel dat die grond waarop huise gebou word nie in Eureka se naam oorgedra of betaal is nie en dat die Kamiesberg-munisipaliteit in die landdroshof in Garies aansoek gedoen het om die 32 huise op Eureka te sloop. “Hulle het toe reeds ŉ interdik bekom om bouwerk op die plaas te beëindig omdat die grond vir landboudoeleindes gesoneer is wat beteken dat die dorpstigting onwettig is. As besturende direkteur was dit my plig om aandag aan die probleme te gee,” sê Viljoen wat sedertdien alle bande met Eureka verbreek het. Hy het vir Gräbe betrek om met Nieuwoudt se medewete en goedkeuring ŉ onafhanklike ondersoek te doen en beweer dat sy verslag gewys het dat ŉ handjievol aandeelhouers wat in Nieuwoudt se binnekring is, meer as ander bevoordeel word met die koop en verkoop van aandele. “Hulle maak groot geld terwyl die ander mense nie so gelukkig is nie.” Viljoen beweer Nieuwoudt het dit ontken en ook geweier om regstellings te maak. “En vir daardie redes het ek binne vier maande bedank.” Dat daar tweespalt onder die Eureka-beleggers is blyk duidelik uit hul kommentare op Facebook-plasings. Party glo steeds in Nieuwoudt se droom terwyl ander bitterlik kla dat hulle geld verloor het. Hulle noem bedrae van derduisende rande en waarsku dat Eureka ŉ bedrogspul is. Foto: Facebook Daar is selfs ŉ Facebook-groep met die naam “Adriaan Nieuwoudt se bedrog deur middel van Eureka”. Die groep het 219 lede en draai nie doekies om oor hul misnoeë met Eureka en Nieuwoudt nie. Een van Nieuwoudt se ondersteuners, Deon Harmse, het Maroela Media laat weet dat hy in besit is van ŉ klankopname waarin Gräbe glo dreig dat hy nie sal stop tot hy Nieuwoudt en Eureka vernietig het nie. Dirk Pretorius aan die ander kant het telefonies vertel dat sy pa in armoede gesterf het nadat hy sowat R2 miljoen in ŉ ander beleggingskema verloor het wat Nieuwoudt ook na bewering bedryf het. Maroela Media het reeds in 2016 berig dat daar vrae was oor wanneer die Eureka-projek sou afskop, wie mag inkoop en of die plaas waar die nedersetting gevestig sou word reeds aangekoop was. ŉ Vrou wat ŉ 25%-deposito vir haar “plekkie in die son langs die Weskus” inbetaal het, het destyds gekla dat niemand op haar navrae reageer nie, maar sy was later skynbaar tevrede nadat sy wel antwoorde ontvang het. ŉ Geskikte plaas was op daardie tydstip nog nie gevind nie, maar ŉ bestuurslid van die beweging het ontken dat die droom van selfbeskikking eintlik net ŉ geldmaakfoefie was. “Vir R10 000 kry ŉ Afrikaner-pionier volle eiendomsreg van 1 ha per aandeel en die kopers kan na hartelus op hul stukkie grond bou en werskaf, solank dit landbouverwant is en bydra tot die selfbeskikking van almal daar,” is destyds aan Maroela Media gesê. “Dit was ook my droom,” sê Viljoen wat Eureka se aansoek om selfbeskikking in die hooggeregshof in Kimberley geliasseer het voordat hy bedank het. “Die hofdatum vir die saak was 20 November, maar ek het die aansoek intussen gekanselleer.” Gräbe het nie op navrae gereageer nie.